
Saopštenje za javnost 
Zajedno protiv požara: rumunski i srpski dobrovoljni vatrogasci udružuju snage povodom Dana Interreg saradnje
Dan Interreg saradnje 2026. okuplja zajednice sa obe strane rumunsko-srpske granice u Oromu, nekoliko nedelja nakon što su rumunski vatrogasci učestvovali u gašenju požara u Deliblatskoj peščari u Srbiji.
U avgustu 2026. godine, dok su se šumski požari širili u različitim delovima Srbije, zemlja je zatražila međunarodnu pomoć. Evropska unija odgovorila je kroz Mehanizam EU za civilnu zaštitu, angažujući više timova i opremu. Među njima je bio i konvoj rumunskih vatrogasnih vozila koji je prešao u Srbiju na putu ka požarištima u Deliblatskoj peščari. U Vršcu i mestima duž puta prema Beloj Crkvi, građani su izašli na ulice dok su rumunski vatrogasci prolazili, pozdravljajući ekipe na putu ka požarištima. Bio je to jednostavan, ali snažan gest: u trenutku opasnosti, komšije pomažu komšijama.
Vatrogasnu opremu sufinansiranu kroz Program Interreg IPA Rumunija-Srbija koristile su i lokalne dobrovoljne vatrogasne jedinice. Ovaj odgovor pokazao je značaj solidarnosti kada vanredna situacija prelazi granice. Dan Interreg saradnje sada stavlja fokus na ono što zajednice mogu da učine pre nego što dođe do sledeće vanredne situacije.
Dana 24. septembra, taj duh solidarnosti biće u središtu Dana Interreg saradnje 2026. u Oromu, u Srbiji, gde će se zajednice, dobrovoljni vatrogasci, javne institucije i projektni partneri iz Rumunije i Srbije okupiti na dan posvećen prevenciji požara, reagovanju u vanrednim situacijama i saradnji.
U Oromu će dobrovoljni vatrogasci i predstavnici javnih institucija pokazati kako zajednice mogu da se pripreme za vanredne situacije pre nego što do njih dođe. Građani će imati priliku da vide vatrogasnu opremu u akciji i da saznaju više o procedurama za reagovanje u vanrednim situacijama. Biće predstavljeni i oprema i projekti sufinansirani sredstvima Evropske unije koji doprinose pripremljenosti za vanredne situacije.
Događaj će takođe istaći ulogu dobrovoljnih vatrogasaca, čiji rad prevazilazi samo reagovanje u vanrednim situacijama. Prevencija, pripremljenost, poznavanje lokalnih prilika i sposobnost brzog reagovanja od ključnog su značaja kada se zajednice suoče sa velikom pretnjom.



Program događaja obuhvata uvodna obraćanja predstavnika srpskih i rumunskih institucija, Evropske unije, informativnu sesiju o procedurama za reagovanje u vanrednim situacijama, interaktivne prikaze za građane, kao i prezentacije projekata i opreme podržanih kroz Program Interreg IPA Rumunija-Srbija.
Interaktivni prikazi i prezentacije opreme biće održane u školskom dvorištu Osnovne škole u Oromu, pružajući lokalnim stanovnicima priliku da vide opremu za vanredne situacije u akciji i saznaju više o bezbednosti i pripremljenosti za požare.
Učesnici će biti predstavnici Dobrovoljnog vatrogasnog društva Orom, Opštine Kanjiža, Ministarstva za evropske integracije Republike Srbije, Ministarstva za razvoj, javne radove i administraciju Rumunije, Evropske komisije, Regionalne kancelarije za prekograničnu saradnju Temišvar, Opštine Novi Kneževac, Sektora za vanredne situacije Ministarstva unutrašnjih poslova Republike Srbije i drugih partnera uključenih u rumunsko-srpsku prekograničnu saradnju.
Događaj u Oromu, opština Kanjiža, obeležava 15. godišnjicu Dana Interreg saradnje i ovogodišnju temu „Zajedno protiv požara“, približavajući je zajednicama koje žive i rade na  rumunsko-srpskom prekograničnom području.

Dan Interreg saradnje 2026 – Zajedno protiv požara
📍 Orom, opština Kanjiža, Srbija
Sedište Dobrovoljnog vatrogasnog društva Orom
Adresa: Veliki put 199
Osnovna škola „Arany Jánoš“ Orom (školsko dvorište)
Adresa: Ulica Radnoti Mikloša, u blizini raskrsnice sa Velikim putem 141
📅 24. septembar 2026.
🕛 od 12:00 

